**Sute de basarabeni, în vizită la Brașov**

**Brașov va fi gazda a sute de basarabeni în intervalul iulie – final de septembrie. Aceste acțiuni fac parte din programul național de înfrățire a românilor de pe ambele maluri ale Prutului.**

Primul grup de 50 de basarabeni va ajunge marți, 19 iulie și va vizita Piața Sfatului, Ulița Căldărarilor, Strada Sforii, Biserica Neagră, Casa Mureșenilor. Aceasta este doar una din multele vizite ce vor urma. Organizatorii îi îndeamnă pe brașoveni să îi întâmpine pe basarabeni (nr. tel. - 0740 157 079, persoană de contact - Alexandru Filip, responsabilul local al acțiunii) și, mai mult, să se înfrățească cu ei utilizând platforma online www.basarabia-acasa.ro.

”*Prin programul <<Cunoaște-ți Țara>>, basarabenii au oportunitatea să viziteze România, să vadă obiective turistice, să intre în contact cu românii din Țară, să dobândească propria concepție în legătură cu realitățile românești. Brașovul este foarte solicitat ca destinație de către basarabeni, datorită renumelui de care se bucură, a obiectivelor turistice, a civilizației și a înțelegerii interetnice. Sper ca aceste inițiative să ducă la schimbarea unor idei în conștiința basarabenilor, astfel încât în 2018 să înfăptuim Unirea*”, a declarat George Simion, președintele Platformei Unioniste Acțiunea 2012.

Programul ”Cunoaște-ți Țara” se desfășoară pe parcursul verii și în septembrie și este organizat de Platforma Unionistă Acțiunea 2012. Prin intermediul acestui program, 100.000 de basarabeni vor vizita România. Cazarea în Brașov este asigurată de Universitatea ”Transilvania” și de Liceul ”Andrei Mureșan”. Organizatorii lansează un apel către autoritățile din județ să fie deschise la sprijinirea acestui program.

**Platforma Unionistă Acțiunea 2012 18 iulie 2016**